Tomuto článku chýbajú obrázky.   
Ak viete o nejakých slobodne šíriteľných, neváhajte ich nahrať a pridať do článku.
WikiProjekt Žiadané obrázky

**Inaugurácia prezidenta Andreja Kisku** sa uskutočnila v nedeľu 15. júna 2014 v Bratislave.

Inagurácia prezidenta sa oficiálne začala o 11.45. V budove Slovenskej filharmónie slávnostne zasadla Národná rada. Kiska zložil volebný sľub do rúk predsedníčky Ústavného súdu a predniesol svoj inauguračný prejav. Neskôr nového prezidenta čakala prehliadka jednotiek Ozbrojených síl, stretnutie s občanmi, ekumenická bohoslužba v Dóme sv. Martina, symbolické odovzdanie úradu od Ivana Gašparoviča na nádvorí Prezidentského paláca, slávnostný obed a kladenie vencov obetiam Železnej opony. Deň ukončila slávnostná recepcia.

Inaugurácia v Redute
--------------------

### Prezidentský sľub

Prezidentský sľub je predpísaný priamo Ústavou SR (čl. 104, ods. 1): 

|  |  |  |
| --- | --- | --- |
| „ | Sľubujem na svoju česť a svedomie vernosť Slovenskej republike. Budem dbať o blaho slovenského národa, národnostných menšín a etnických skupín žijúcich v Slovenskej republike. Svoje povinnosti budem vykonávať v záujme občanov a zachovávať i obhajovať ústavu a ostatné zákony. | "|
| – Ústavou predpísaný sľub |

Predsedníčka Ústavného súdu Ivetta Macejková potvrdila, že sľub zložil v súlade s ústavou. Sľub zložil o 11.59.

Na inaugurácii v Redute sa podieľali vojaci z Veliteľstva posádky Bratislava a Čestná stráž Ozbrojených síl Slovenskej republiky. Príslušníci Čestnej stráže priniesli bojové zástavy reprezentujúce útvary Ozbrojených síl.

Andrej Kiska, prvý slovenský prezident, ktorý nebol pred vstupom do úradu členom politickej strany
### Prezidentský prejav

Po zložení prezidentského sľubu nasledoval Kiskov prvý prejav vo funkcii hlavy štátu. Na jeho záver uviedol, že chce, aby sa zo Slovenska stala krajina:

* kde má právo na slušný život každý občan,
* kde korupciu odsudzujú ľudia rovnako ako krádež,
* z ktorej mladí ľudia nebudú chcieť odísť, ale naopak, ktorá bude priťahovať vzdelaných a talentovaných ľudí,
* krajina, ktorá je ekonomicky úspešná a sociálne spravodlivá,
* krajina, kde slušnosť a morálka nie je len slovom, ale skutočnou hodnotou spoločnosti.

Vojenská prehliadka
-------------------

Po ukončení programu v Redute nasledovala o 12:35 pred budovou na Mostovej ulici vojenská prehliadka.  Náčelník Generálneho štábu generálporučík Milan Maxim podal prezidentovi hlásenie. Neskôr sa „v sprievode veliteľa Čestnej stráže OS SR podplukovníka Romana Grnáča prezident uklonil vlajke SR a pokračoval v prehliadke nastúpených jednotiek, kým príslušníci Vojenskej hudby OS SR hrali pieseň Rušaj junač. Nasledovalo predstavenie hlavných funkcionárov Ozbrojených síl SR."

Ekumenická bohoslužba
---------------------

Po pešom presune z Hviezdoslavovho námestia sa Kiska medzi 13:30 a 14:20 zúčastnil ekumenickej bohoslužby Te Deum v Dóme sv. Martina. Bohoslužbu celebroval rímskokatolícky arcibiskup Stanislav Zvolenský. Zvolenský tiež povedal: „Želáme si, aby náš prezident mal načúvajúce srdce a správne rozlišovanie, čo je dobré a zlé, a vnímavosť pre tých, ktorí trpia." Na bohoslužbe sa zúčastnili aj bývalí prezidenti Gašparovič a Kováč.

Obed v záhrade za účasti bezdomovcov
------------------------------------

Po tom, čom mu odchádzajúci prezident symbolicky odovzdal prezidentský úrad aj s palácom, zorganizoval v jeho záhrade obed, na ktorý pozval sociálne slabších ako sú odchovanci detských domovov, seniori žijúci v domove dôchodcov a bezdomovci. Obedovalo sa pod stanmi a záhrada bola otvorená verejnosti.

Recepcia na Bratislavskom hrade
-------------------------------

Na záver dňa sa uskutočnila recepcia na Bratislavskom hrade. Pozvaní boli okrem predstaviteľov štátnych orgánov, vysokých škôl, diplomatického zboru či cirkví aj hostia z úspešných firiem, start-upov, filantropických a mimovládnych, kultúrnych inštitúcií a organizácií.  Prítomní boli aj ľudia, ktorí dostali ocenenie Biela vrana, rodiny z Dobrého anjela a zdravotníci, celosvetovo úspešní študenti, jeho šiesti poradcovia a budúci hovorca.

Sprievodné akcie
----------------

Inauguráciu sprevádzalo aj 21 delostreleckých sálv z Tyršovho nábrežia. Salvy zo šiestich 122 milimetrových húfnic D-30A vypálili príslušníci rožňavského raketometného oddielu do rytmu slovenskej hymny.

Referencie
----------

1. ↑   *Schôdze : Program schôdzí : Program schôdze - Národná rada Slovenskej republiky* [online]. www.nrsr.sk, [cit. 2019-06-05]. Dostupné online.
2. 1 2 3   *Andrej Kiska sa dnes stane prezidentom* [online]. Petit Press, 15.06.2014, rev. 2014-06-15, [cit. 2014-06-15]. Dostupné online.
3. 1 2 3   *Andrej Kiska zložil sľub, ujíma sa funkcie prezidenta SR* [online]. Tlačová agentúra Slovenskej republiky, 15.06.2014, rev. 2014-06-15, [cit. 2014-06-15]. Dostupné online.
4. 1 2  HUTKA, Norbert, kpt.. *O salvy k inaugurácii nového prezidenta SR sa postarali rožňavskí delostrelci* [online]. Ozbrojené sily Slovenskej republiky, 17.06.2014, [cit. 2014-06-18]. Dostupné online.
5. 1 2  ZVALOVÁ, Lenka, por.. *Inaugurácia hlavného veliteľa Ozbrojených síl Slovenskej republiky* [online]. Ozbrojené sily Slovenskej republiky, 16.06.2014, [cit. 2014-06-18]. Dostupné online.
6. ↑  KISKA, Andrej. *Akému Slovensku chcem pomáhať (inauguračný prejav Andreja Kisku)* [online]. Petit Press, 15.06.2014, rev. 2014-06-15, [cit. 2014-06-15]. Dostupné online.
7. 1 2   *15. júna – nedeľa: Program inaugurácie prezidenta SR Andreja Kisku* [online]. Kancelária Prezidenta, [cit. 2014-06-15]. Dostupné online.
8. ↑   *Máme nového prezidenta, Kiska si na úvod získal davy* [online]. Petit Press, 15.06.2014, rev. 2014-06-15, [cit. 2014-06-20]. Dostupné online.
9. ↑   *Andrej Kiska zložil sľub a stal sa slovenským prezidentom* [online]. Perex, 15.06.2014, rev. 2014-06-15, [cit. 2014-06-20]. Dostupné online.

Pozri aj
--------

* Voľba prezidenta Slovenskej republiky v roku 2014

  


| * z
* d
* u
Inaugurácie prezidentov Slovenska |
| --- |
| 
* Inaugurácia Michala Kováča (1993)
* Inaugurácia Rudolfa Schustera (1999)
* Prvá inaugurácia Ivana Gašparoviča (2004)
* Druhá inaugurácia Ivana Gašparoviča (2009)
* Inaugurácia Andreja Kisku (2014)
* Inaugurácia Zuzany Čaputovej (2019)

 | Štandarda prezidenta Slovenskej republiky |